CELEX: 31982D0072
Language: hr
Date: 1981-12-03 00:00:00
Title: 82/72/EEZ: Odluka Vijeća od 3. prosinca 1981. o sklapanju Konvencije o zaštiti europskih divljih vrsta i prirodnih staništa

11/Sv. 016
            
            
               HR
            
            
               Službeni list Europske unije
            
            
               3
            
         31982D0072
   
               L 038/1
            
            
               SLUŽBENI LIST EUROPSKE UNIJE
            
            
               03.12.1981.
            
         
      ODLUKA VIJEĆA
   
   od 3. prosinca 1981.
   o sklapanju Konvencije o zaštiti europskih divljih vrsta i prirodnih staništa
   (82/72/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 235.,
   uzimajući u obzir prijedlog Komisije,
   uzimajući u obzir mišljenje Skupštine (1),
   uzimajući u obzir mišljenje Gospodarskog i socijalnog odbora (2),
   budući da je program djelovanja Europskih zajednica u vezi s okolišem usvojen Deklaracijom od 22. studenoga 1973. (3) i dopunjen Rezolucijom od 17. svibnja 1977. (4); budući da je cilj politike okoliša u Zajednici, koji je utvrđen tim aktima, poboljšati okvire i kvalitetu života i okoliša i uvjete života naroda Zajednice; budući da je posebno u tu svrhu nužno osigurati razborito upravljanje resursima i prirodnim okolišem i izbjegavati svako njihovo iskorištavanje koje nanosi znatnu štetu ekološkoj ravnoteži; budući da, nadalje, treba tražiti zajednička rješenja za ekološke probleme s državama izvan Zajednice, posebno u međunarodnim organizacijama;
   budući da je kao dio programa djelovanja Zajednice za okoliš Vijeće usvojilo Direktivu 79/409/EEZ o očuvanju divljih ptica (5), koja se odnosi na zaštitu, upravljanje i nadzor tih vrsta i koja utvrđuje pravila o njihovom iskorištavanju;
   budući da je Zajednica u okviru Vijeća Europe sudjelovala u pregovorima o Konvenciji o očuvanju europskih divljih vrsta i prirodnih staništa; budući da je ta Konvencija potpisana 19. rujna 1979.;
   budući da je sudjelovanje Zajednice u provedbi navedene Konvencije potrebno da bi se postigao jedan od ciljeva Zajednice; budući da se Ugovorom ne predviđaju ovlasti koje su za to potrebne, osim onih u njegovom članku 235.;
   budući da će Zajednica sudjelovati u tom provođenju primjenjujući ovlasti koje proizlaze iz postojećih zajedničkih pravila i one koje će dobiti na temelju budućih pravnih akata koje donese Vijeće, te koristeći rezultate aktivnosti Zajednice (istraživanja – razmjena informacija) koje se budu poduzimale u tim područjima;
   budući da je potrebno da Zajednica odobri navedenu Konvenciju;
   budući da se uvjeti života divlje flore i faune na Grenlandu temeljito razlikuju od onih divlje flore i faune u ostalim regijama Zajednice zbog općih okolnosti, a posebno zbog klime, male gustoće naseljenosti i izuzetne veličine i geografskog položaja tog otoka; budući da je zbog te činjenice Vijeće već moralo isključiti Grenland iz područja primjene Direktive o očuvanju divljih ptica; budući da bi zato Grenland trebalo isključiti i iz područja primjene ove Konvencije,
   ODLUČILO JE:
   Članak 1.
   Ovime se u ime Europske ekonomske zajednice odobrava Konvencija o zaštiti europskih divljih vrsta i prirodnih staništa.
   Tekst Konvencije priložen je ovoj Odluci.
   Članak 2.
   Predsjednik Vijeća položit će ispravu o odobrenju, kako je predviđeno u članku 19. Konvencije (6) za područja na kojima se primjenjuje Ugovor o osnivanju Europske ekonomske zajednice, prema uvjetima koji su utvrđeni u tom Ugovoru, uz izuzetak Grenlanda.
   
      Sastavljeno u Bruxellesu 3. prosinca 1981.
      
         
            Za Vijeće
         
         
            Predsjednik
         
         T. KING
         
      
   
   
      (1)  SL C 175, 14.7.1980., str. 17.
   
      (2)  SL C 53, 3.3.1980., str. 50.
   
      (3)  SL C 112, 20.12.1973., str. 1.
   
      (4)  SL C 139, 13.6.1977., str. 1.
   
      (5)  SL L 103, 25.4.1979., str. 1.
   
      (6)  Datum stupanja Konvencije na snagu objavit će Glavno tajništvo Vijeća u Službenom listu Europskih zajednica.